Mange holder ferie i Danmark i år, så TV Syd er kørt til TV Midtvests sendeområde for at finde de bedste sommeroplevelser i Midt- og Vestjylland.

Hold nu op, hvor han snakker. Og hvor er jeg glad for, han bliver ved med det. For hver salve, hans verbale maskingevær på charmerende vis fyrer af, gør mig klogere på et område, jeg til min skam ikke anede eksisterede: molergravene på Fur. Fortælleren er Bo Pagh Schultz, museumsinspektør på øens museum. Og han har præsteret noget, der ikke ligger lige for. Han har forvandlet undervisning i jordlag til en aktivitet, der er som skabt til børn. -	Det er en skattejagt. Når du står med et stykke moler i hånden, står du med et stykke, der kan indeholde mere end tusind års historie. Det stykke kan du åbne som en bog, fortæller Bo Pagh Schultz. Så det gør vi: finder et stykke af den ler der blev dannet for 55 millioner år siden. Som brød op over havoverfladen for mere end 20 millioner år siden. Og som i sig har indkapslet fortiden i form af fossiler. Her findes gamle træstykker, fiskeskeletter - og fiskelort. Jeg sætter hans medbragte smørkniv i lerstykket og banker forsigtigt. Det flækkes. På den ene halvdel ses en mørk stribe langs kanten. -	Finder man et unikt fossil, kalder vi det Danekræ. Så kan vi jo joke lidt med, at det her er danebæ. Det er nok ikke en vittighed, der vil gå over historien, men det er umuligt ikke at kluk-le. For Bo Pagh Schultz er et af de mennesker, der ved så meget om sin metier og formidler den med så stor en kreativitet, at man omgående bliver en smule platonisk forelsket. Og så griner man, når han laver sjov. Du kan se, om vi fandt mere end fiskelort, da vi deltog i Bo Pagh Schultz skattejagt, ved at klikke på indslaget. Vil du opleve de imponerende landskaber på Fur og besøge molergraven kan du finde information på hjemmesiden HER.